CELEX: 32020R2036
Language: fi
Date: 2020-12-09 00:00:00
Title: Komission täytäntöönpanoasetus (EU) 2020/2036, annettu 9 päivänä joulukuuta 2020, asetuksen (EU) N:o 965/2012 muuttamisesta ohjaamomiehistön osaamista ja koulutusmenetelmiä koskevien vaatimusten osalta sekä tiettyjen toimenpiteiden soveltamispäivämäärien lykkäämisestä covid-19-pandemian vuoksi

11.12.2020   
               
               
                  FI
               
               
                  Euroopan unionin virallinen lehti
               
               
                  L 416/24
               
            
         KOMISSION TÄYTÄNTÖÖNPANOASETUS (EU) 2020/2036,
         annettu 9 päivänä joulukuuta 2020,
         asetuksen (EU) N:o 965/2012 muuttamisesta ohjaamomiehistön osaamista ja koulutusmenetelmiä koskevien vaatimusten osalta sekä tiettyjen toimenpiteiden soveltamispäivämäärien lykkäämisestä covid-19-pandemian vuoksi
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 31 artiklan,
         sekä katsoo seuraavaa:
         
                     (1)
                  
                  
                     Komission asetuksessa (EU) N:o 965/2012 (2) vahvistetaan vaatimukset, jotka lentotoiminnan harjoittajien on täytettävä lentäjiensä määräaikaiskoulutuksen ja tarkastuslentojen osalta.
                  
               
                     (2)
                  
                  
                     Euroopan unionin lentoturvallisuusviraston, jäljempänä ’virasto’, asetuksen (EU) 2018/1139 6 artiklan nojalla hyväksymässä Euroopan lentoturvallisuussuunnitelmassa todetaan keskeisen tärkeäksi se, että ilmailuhenkilöstöllä on oikeanlaista osaamista, ja että koulutusmenetelmiä on tarpeen mukauttaa sen varmistamiseksi, että henkilöstö hallitsee uudet kehittyvät teknologiat ja ilmailujärjestelmän lisääntyvän monimutkaisuuden.
                  
               
                     (3)
                  
                  
                     Kansainvälinen siviili-ilmailujärjestö (ICAO) julkaisi vuonna 2013 näyttöperusteisen koulutuksen käsikirjan (Manual of evidence-based training, Doc 9995 AN/497), joka sisältää turvalliseen, tehokkaaseen ja tarkoituksenmukaiseen toimintaan kaupallisen ilmakuljetuksen toimintaympäristössä tarvittavan osaamiskehyksen (”ydinosaamiset”) sekä vastaavat kuvaukset ja niihin liittyvät käyttäytymisindikaattorit osaamisten arvioimiseksi. Näyttöperusteisen koulutuksen (EBT) mukaiseen osaamiseen kuuluvat ne asiat, joihin lentäjien koulutuksessa aiemmin viitattiin teknisinä ja muina kuin teknisinä tietoina, taitoina ja asenteina.
                  
               
                     (4)
                  
                  
                     EBT-koulutuksen tavoitteena on lisätä turvallisuutta ja parantaa ohjaamomiehistön osaamisia ilma-aluksen turvallisessa käytössä kaikissa lento-olosuhteissa sekä havaita ja hallita odottamattomia tilanteita. EBT-koulutuksen konsepti on suunniteltu edistämään oppimista ja rajoittamaan muodollisten tarkastuslentojen määrää.
                  
               
                     (5)
                  
                  
                     Komission asetusta (EU) N:o 965/2012 olisi sen vuoksi muutettava ICAOn julkaisun Doc 9995 ”Manual of evidence-based training” mukaisesti, jotta voidaan ottaa käyttöön vaatimukset EBT-koulutusohjelman mukaista koulutusta, tarkastuslentoja ja arviointia varten ja jotta viranomaiset voivat hyväksyä perustason EBT-koulutuksen, joka korvaa aiemmat tarkastuslennot eli lentotoiminnan harjoittajan tarkastuslennon (OPC) ja lupakirjaa koskevan tarkastuslennon (LPC). Näin lentotoiminnan harjoittajan määräaikaiskoulutuksessa voidaan soveltaa yhtä ainoaa lähestymistapaa.
                  
               
                     (6)
                  
                  
                     Covid-19-pandemia on heikentänyt merkittävästi jäsenvaltioiden ja ilmailualan kykyä valmistautua useiden hiljattain hyväksyttyjen ilmailun turvallisuutta koskevien täytäntöönpanoasetusten soveltamiseen.
                  
               
                     (7)
                  
                  
                     Komission asetuksessa (EU) N:o 965/2012 edellytetään, että ohjaamoäänittimet (25 tuntia tallentavat CVR-laitteet) asennetaan ja ovat käytössä 1 päivästä tammikuuta 2021 alkaen. Tämän vaatimuksen soveltamista olisi lykättävä, jotta vältetään aiheuttamasta suhteetonta taloudellista rasitetta lentotoiminnan harjoittajille ja sellaisten lentokoneiden valmistajille, joiden toimitukset lentotoiminnan harjoittajille oli suunniteltu tapahtuviksi ennen 1 päivää tammikuuta 2021 mutta myöhemmin häiriintyivät covid-19-pandemian vuoksi.
                  
               
                     (8)
                  
                  
                     Virasto on todentanut, että johdanto-osan 7 kappaleessa tarkoitetun vaatimuksen soveltamista voidaan lykätä rajoitetun ajan ilman, että se vaikuttaa haitallisesti ilmailun turvallisuuteen.
                  
               
                     (9)
                  
                  
                     Virasto on laatinut täytäntöönpanosääntöjen luonnokset ja toimittanut ne asetuksen (EU) 2018/1139 75 artiklan 2 kohdan b ja c alakohdan sekä 76 artiklan 1 kohdan mukaisesti lausunnon n:o 08/2019 (3) yhteydessä.
                  
               
                     (10)
                  
                  
                     Tässä asetuksessa säädetyt toimenpiteet ovat asetuksen (EU) 2018/1139 127 artiklalla perustetun komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Asetuksen (EU) N:o 965/2012 muuttaminen
            Muutetaan asetuksen (EU) N:o 965/2012 liitteet I, II ja III tämän asetuksen liitteen mukaisesti.
         
         
            2 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 9 päivänä joulukuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 212, 22.8.2018, s. 1.
         
            (2)  Komission asetus (EU) N:o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 296, 25.10.2012, s. 1).
         
            (3)  https://www.easa.europa.eu/document-library/opinions
      
      
         
            LIITE
            Muutetaan komission asetuksen (EU) N:o 965/2012 liitteet I, II ja III seuraavasti:
            
                        (1)
                     
                     
                        Muutetaan liite I seuraavasti:
                        
                                     
                                 
                                 
                                    Lisätään seuraavat määritelmät:
                                    
                                                ”23a)
                                             
                                             
                                                ’osaamisella’ ihmisen suorituskyvyn ulottuvuutta, jota käytetään ennustamaan luotettavasti menestyksekästä suoriutumista työssä ja joka ilmenee ja jota havainnoidaan käyttäytymisenä hyödynnettäessä asiaankuuluvia tietoja, taitoja ja asenteita toiminnan tai tehtävien suorittamiseksi tietyissä olosuhteissa;
                                             
                                          
                                                23b)
                                             
                                             
                                                ’osaamisperusteisella koulutuksella’ arviointi- ja koulutusohjelmia, joille on ominaista suorituskykysuuntautuneisuus, suorituskykyvaatimusten painottaminen ja mittaaminen sekä määriteltyihin suorituskykyvaatimuksiin tähtäävän koulutuksen kehittäminen;
                                             
                                          
                                                23c)
                                             
                                             
                                                ’osaamiskehyksellä’ sellaisten tunnistettujen osaamisten kokonaisuutta, joiden kehittäminen, koulutus ja arviointi sisältyvät lentotoiminnan harjoittajan EBT-ohjelmaan, jossa käytetään lentotoiminnan kannalta merkityksellisiä skenaarioita ja joka on riittävän laaja, jotta ohjaaja saa valmiudet reagoida sekä ennakoituihin että ennakoimattomiin uhkiin ja virheisiin;
                                             
                                          
                                                42d)
                                             
                                             
                                                ’EBT-moduulilla’ hyväksytyllä simulaatiokoulutuslaitteella kolmivuotisen määräaikaisarviointi- ja -koulutusjakson osana tehtävien harjoitusten yhdistelmää;
                                             
                                          
                                                47a)
                                             
                                             
                                                ’rekisteröinnillä’ lentotoiminnan harjoittajan suorittamaa hallinnollista toimenpidettä, kun ohjaaja osallistuu lentotoiminnan harjoittajan EBT-ohjelmaan;
                                             
                                          
                                                47b)
                                             
                                             
                                                ’rekisteröidyllä ohjaajalla’ ohjaajaa, joka osallistuu EBT-ohjelman mukaiseen määräaikaiskoulutukseen;
                                             
                                          
                                                47c)
                                             
                                             
                                                ’lähestymisten vastaavuudella’ kaikkia lähestymisiä, jotka edellyttävät miehistöltä tavallista suurempaa ammattitaitoa, riippumatta siitä, käytetäänkö niitä EBT-moduuleissa;
                                             
                                          
                                                47d)
                                             
                                             
                                                ’toimintahäiriöiden vastaavuudella’ kaikkia toimintahäiriöitä, jotka edellyttävät miehistöltä merkittävää ammattitaitoa, riippumatta siitä, käytetäänkö niitä EBT-moduuleissa;
                                             
                                          
                                                47e)
                                             
                                             
                                                ’arviointivaiheella’ yhtä EBT-moduulin vaihetta, johon kuuluu lentotoiminnan harjoittajan toimintaympäristöä edustava reittitoiminnan mukainen lentoskenaario, jonka aikana esiintyy yksi tai useampi poikkeama määritellyn osaamiskehyksen keskeisten osatekijöiden arvioimiseksi;
                                             
                                          
                                                47f)
                                             
                                             
                                                ’näyttöperusteisella koulutuksella (EBT)’ operatiivisiin tietoihin perustuvaa arviointia ja koulutusta, jolle on ominaista ohjaajan kokonaisvalmiuksien kehittäminen ja arviointi erilaisten osaamisten suhteen (osaamiskehys) sen sijaan, että mitattaisiin suoriutumista yksittäisissä tapahtumissa tai lentoliikkeissä;
                                             
                                          
                                                69b)
                                             
                                             
                                                ’ohjaajan istuimelta annettavalla opetuksella’ lentoliikkeiden koulutusvaiheessa tai skenaariokoulutusvaiheessa käytettävää tekniikkaa, jolla kouluttajat voivat
                                                
                                                            (a)
                                                         
                                                         
                                                            antaa yksinkertaisia ohjeita yhdelle ohjaajalle; tai
                                                         
                                                      
                                                            (b)
                                                         
                                                         
                                                            suorittaa ennalta määrättyjä harjoituksia toimien ohjaajan istuimella ohjaavana ohjaajana (PF) tai avustavana ohjaajana (PM)
                                                            
                                                                        1)
                                                                     
                                                                     
                                                                        demonstroidakseen tekniikkaa; ja/tai
                                                                     
                                                                  
                                                                        2)
                                                                     
                                                                     
                                                                        saadakseen toisen ohjaajan puuttumaan tilanteeseen tai kannustaakseen vuorovaikutukseen;
                                                                     
                                                                  
                                                      
                                          
                                                69c)
                                             
                                             
                                                ’kouluttajien toiminnan yhdenmukaisuudella’ eri EBT-kouluttajien antamien arvosanojen yhtenäisyyttä tai vakautta, mistä saadaan eri kouluttajien (arvioijien) antamien arvioiden yhdenmukaisuutta tai samankaltaisuutta osoittava arvosana (tai arvosanat);
                                             
                                          
                                                72a)
                                             
                                             
                                                ’reittitoiminnan mukaisella lentoskenaariolla’ arviointia ja koulutusta, johon sisältyy reittitoimintaa edustavien skenaarioiden realistinen, reaaliaikainen ja koko lentotehtävän kattava simulointi;
                                             
                                          
                                                76b)
                                             
                                             
                                                ’lentoliikkeiden koulutusvaiheella’ EBT-moduulin vaihetta, jonka aikana miehistöillä on sen mukaan, mikä ilma-alussukupolvi on kyseessä, aikaa harjoittaa ja parantaa suoriutumista suurelta osin psykomotoriseen taitoon perustuvissa harjoituksissa niin, että saavutetaan määrätty lentorata tai suoritetaan määrätty tapahtuma määrättyyn tulokseen pääsemiseksi;
                                             
                                          
                                                76c)
                                             
                                             
                                                ’yhdistetyllä EBT-ohjelmalla’ ORO.FC.230 kohdan mukaista lentotoiminnan harjoittajan määräaikaiskoulutus- ja tarkastuslento-ohjelmaa, josta osa on tarkoitettu näyttöperusteisen koulutuksen (EBT) soveltamiseen mutta joka ei korvaa asetuksen (EU) N:o 1178/2011 liitteessä I (osa FCL) olevassa lisäyksessä 9 tarkoitettuja tarkastuslentoja;
                                             
                                          
                                                98a)
                                             
                                             
                                                ’ammattitaitoisella’ sitä, että määriteltyjen tehtävien suorittamiseen määrätyn tason mukaisesti tarvittavat taidot, tiedot ja asenteet on osoitettu;
                                             
                                          
                                                105b)
                                             
                                             
                                                ’skenaariokoulutusvaiheella’ EBT-moduulin vaihetta, jossa keskitytään osaamisen kehittämiseen samalla kun ohjaajaa koulutetaan lieventämään kyseiseen ilma-alussukupolveen liittyviä kriittisimpiä tunnistettuja riskejä. Tähän vaiheeseen olisi sisällyttävä tietyn lentotoiminnan harjoittajan uhkien ja virheiden hallinta reaaliaikaisessa reittitoiminnan mukaisessa toimintaympäristössä;”
                                             
                                          
                              
                  
                        (2)
                     
                     
                        Muutetaan liite II (osa ARO) seuraavasti:
                        
                                     
                                 
                                 
                                    Lisätään ARO.OPS.226 kohta seuraavasti:
                                    ”ARO.OPS.226 Näyttöperusteisten koulutusohjelmien hyväksyminen ja valvonta
                                    
                                                (a)
                                             
                                             
                                                Kun toimivaltainen viranomainen antaa hyväksynnän EBT-ohjelmille, tarkastajien on saatava näyttöperusteisen koulutuksen (EBT) periaatteita, soveltamista, hyväksymismenettelyjä ja jatkuvaa valvontaa koskeva kelpoisuus ja koulutus.
                                             
                                          
                                                (b)
                                             
                                             
                                                Toimivaltaisen viranomaisen on arvioitava ja valvottava EBT-ohjelmaa sekä prosesseja, joilla tuetaan EBT-ohjelman täytäntöönpanoa ja sen tehokkuutta.
                                             
                                          
                                                (c)
                                             
                                             
                                                Saatuaan EBT-ohjelman hyväksymistä koskevan hakemuksen toimivaltaisen viranomaisen on
                                                
                                                            (1)
                                                         
                                                         
                                                            varmistettava, että tason 1 havainnot korjataan EBT-ohjelman soveltamista tukevien osa-alueiden osalta;
                                                         
                                                      
                                                            (2)
                                                         
                                                         
                                                            arvioitava lentotoiminnan harjoittajan kykyä tukea EBT-ohjelman toteuttamista. Arvioinnin on kohdistuttava ainakin seuraaviin seikkoihin:
                                                            
                                                                        (i)
                                                                     
                                                                     
                                                                        lentotoiminnan harjoittajan hallintojärjestelmän kypsyys ja kyvykkyys EBT-ohjelman soveltamista tukevien osa-alueiden osalta — erityisesti ohjaamomiehistön koulutus;
                                                                     
                                                                  
                                                                        (ii)
                                                                     
                                                                     
                                                                        lentotoiminnan harjoittajan EBT-ohjelman soveltuvuus — EBT-ohjelman on vastattava lentotoiminnan harjoittajan kokoa sekä sen toiminnan luonnetta ja vaativuutta ottaen huomioon kyseisen toiminnan vaarat ja niihin liittyvät riskit;
                                                                     
                                                                  
                                                                        (iii)
                                                                     
                                                                     
                                                                        lentotoiminnan harjoittajan tietojen tallennusjärjestelmän riittävyys erityisesti ohjaamomiehistön koulutuksen, tarkastuslentojen ja kelpoisuustietojen ja etenkin ORO.GEN.220 ja ORO.MLR.115 kohdan c ja d alakohdan osalta;
                                                                     
                                                                  
                                                                        (iv)
                                                                     
                                                                     
                                                                        lentotoiminnan harjoittajan arviointijärjestelmän soveltuvuus lentäjien osaamisen arviointiin;
                                                                     
                                                                  
                                                                        (v)
                                                                     
                                                                     
                                                                        kouluttajien ja muun EBT-ohjelmaan osallistuvan henkilöstön osaaminen ja kokemus EBT-ohjelman toteuttamista tukevien prosessien ja menetelmien käytössä; ja
                                                                     
                                                                  
                                                                        (vi)
                                                                     
                                                                     
                                                                        lentotoiminnan harjoittajan EBT-koulutuksen toteutussuunnitelma ja EBT-ohjelmaa tukeva turvallisuusriskien arviointi sen osoittamiseksi, miten nykyisen koulutusohjelman turvallisuustasoa vastaava turvallisuustaso voidaan saavuttaa.
                                                                     
                                                                  
                                                      
                                          
                                                (d)
                                             
                                             
                                                Toimivaltaisen viranomaisen on annettava EBT-ohjelmalle hyväksyntä, jos arvioinnissa todetaan, että ainakin ORO.FC.146, ORO.FC.231 ja ORO.FC.232 kohdan noudattaminen on varmistettu.
                                             
                                          
                                                (e)
                                             
                                             
                                                Toimivaltaisen viranomaisen on ilmoitettava virastolle, kun se aloittaa EBT-koulutukseen liittyvän vaihtoehtoisen vaatimusten täyttämisen menetelmän arvioinnin, sanotun kuitenkaan rajoittamatta ARO.GEN.120 kohdan d ja e alakohdan soveltamista.”
                                             
                                          
                              
                  
                        (3)
                     
                     
                        Muutetaan liite III (osa ORO) seuraavasti:
                        
                                    (a)
                                 
                                 
                                    Korvataan ORO.FC.145 kohta seuraavasti:
                                    ”ORO.FC.145 Koulutuksen, tarkastuslentojen ja arviointien järjestäminen
                                    
                                                (a)
                                             
                                             
                                                Tässä osastossa vaadittu koulutus, tarkastuslennot ja arvioinnit on suoritettava lentotoiminnan harjoittajan toimintakäsikirjassa vahvistamien koulutussuunnitelmien ja -ohjelmien mukaisesti;
                                             
                                          
                                                (b)
                                             
                                             
                                                Koulutussuunnitelmia ja -ohjelmia laatiessaan lentotoiminnan harjoittajan on sisällytettävä niihin asetuksen (EU) N:o 748/2012 mukaisesti laadittujen käyttöönsoveltuvuutta koskevien tietojen pakollisessa osassa määritellyt olennaiset osa-alueet.
                                             
                                          
                                                (c)
                                             
                                             
                                                Kun kyseessä on kaupallinen ilmakuljetustoiminta, koulutus- ja tarkastuslento-ohjelmille, myös koulutusohjelmille ja yksittäisten lentoa simuloivien koulutuslaitteiden (FSTD-laitteet) käytölle, on hankittava toimivaltaisen viranomaisen hyväksyntä.
                                             
                                          
                                                (d)
                                             
                                             
                                                FSTD-laitteen on jäljiteltävä lentotoiminnan harjoittajan käyttämää ilma-alusta siinä määrin kuin se on käytännössä mahdollista. Mahdolliset FSTD-laitteen ja ilma-aluksen väliset erot on kuvailtava ja niitä on käsiteltävä ohjeistuksessa tai koulutuksessa.
                                             
                                          
                                                (e)
                                             
                                             
                                                Lentotoiminnan harjoittajan on perustettava järjestelmä FSTD-laitteen muutosten riittävää valvontaa varten ja varmistaakseen, että kyseiset muutokset eivät vaikuta koulutussuunnitelmien asianmukaisuuteen.”
                                             
                                          
                              
                                    (b)
                                 
                                 
                                    Lisätään ORO.FC.146 kohta seuraavasti:
                                    ”ORO.FC.146 Koulutus-, tarkastuslento- ja arviointihenkilöstö
                                    
                                                (a)
                                             
                                             
                                                Tässä osastossa vaaditut koulutus, tarkastuslennot ja arvioinnit on annettava asianmukaisen kelpoisuuden omaavan henkilöstön tehtäväksi.
                                             
                                          
                                                (b)
                                             
                                             
                                                Lento- ja simulaattorikoulutuksen sekä tarkastuslentojen osalta koulutusta antavalla ja tarkastuslentoja vastaanottavalla henkilöstöllä on oltava asetuksen (EU) N:o 1178/2011 liitteen I (osa FCL) mukainen kelpoisuus.
                                             
                                          
                                                (c)
                                             
                                             
                                                Kun kyseessä on EBT-ohjelma, arviointeja suorittavan ja koulutusta antavan henkilöstön on
                                                
                                                            1)
                                                         
                                                         
                                                            oltava liitteen I (osa FCL) mukaisen kouluttajakelpuutuksen tai tarkastuslentäjän valtuutuksen haltijoita;
                                                         
                                                      
                                                            2)
                                                         
                                                         
                                                            suoritettava lentotoiminnan harjoittajan EBT-kouluttajien standardointiohjelma. Tähän on sisällyttävä ensimmäinen standardointiohjelma kelpoisuuden hankkimista varten sekä määräajoin toistuva standardointiohjelma.
                                                            Lentotoiminnan harjoittajan ensimmäisen EBT-standardointiohjelman suorittaminen antaa kouluttajalle kelpoisuuden tehdä EBT-koulutuksen käytännön arviointeja.
                                                         
                                                      
                                          
                                                (d)
                                             
                                             
                                                Sen estämättä, mitä b alakohdassa säädetään, reittilentotoiminnassa osaamisen arvioinnin suorittaa EBT-käsitteiden ja osaamisen arvioinnin osalta standardoinnin suorittanut lentotoiminnan harjoittajan nimeämä ilma-aluksen päällikkö (reittilennolla toimiva osaamisen arvioija), jolla on tehtävään soveltuva kelpoisuus.”
                                             
                                          
                              
                                    (c)
                                 
                                 
                                    Lisätään ORO.FC.231 kohta seuraavasti:
                                    ”ORO.FC.231 Näyttöperusteinen koulutus
                                    
                                                a)
                                             
                                             
                                                EBT-ohjelma
                                                
                                                            (1)
                                                         
                                                         
                                                            Lentotoiminnan harjoittaja voi korvata ORO.FC.230 kohdan vaatimukset laatimalla toimivaltaisen viranomaisen hyväksymän soveltuvan EBT-ohjelman sekä toteuttamalla ja ylläpitämällä sitä.
                                                            Lentotoiminnan harjoittajan on osoitettava valmiutensa tukea EBT-ohjelman toteutusta (sisältäen täytäntöönpanosuunnitelman) sekä tehtävä turvallisuusriskien arviointi, jossa osoitetaan, miten vastaava turvallisuustaso saavutetaan.
                                                         
                                                      
                                                            (2)
                                                         
                                                         
                                                            EBT-ohjelman on täytettävä seuraavat vaatimukset:
                                                            
                                                                        (i)
                                                                     
                                                                     
                                                                        sen on vastattava lentotoiminnan harjoittajan kokoa sekä sen toiminnan luonnetta ja vaativuutta ottaen huomioon kyseisen toiminnan vaarat ja niihin liittyvät riskit;
                                                                     
                                                                  
                                                                        (ii)
                                                                     
                                                                     
                                                                        sen on varmistettava lentäjien osaaminen arvioimalla ja kehittämällä ilma-alusten turvallisen, tehokkaan ja tarkoituksenmukaisen käytön edellyttämiä lentäjien osaamisia;
                                                                     
                                                                  
                                                                        (iii)
                                                                     
                                                                     
                                                                        sen on varmistettava, että jokainen ohjaaja käy läpi ORO.FC.232 kohdan mukaisesti valitut arviointi- ja koulutusaiheet;
                                                                     
                                                                  
                                                                        (iv)
                                                                     
                                                                     
                                                                        sen on sisällettävä vähintään kuusi EBT-moduulia, jotka jakautuvat kolmivuotisen ohjelman kestoajalle; kunkin EBT-moduulin on koostuttava arviointivaiheesta ja koulutusvaiheesta. EBT-moduuli on voimassa 12 kuukautta;
                                                                        
                                                                                    (A)
                                                                                 
                                                                                 
                                                                                    Arviointivaiheeseen kuuluu yksi tai useampi reittitoiminnan mukainen lentoskenaario kaikkien osaamisten arvioimiseksi ja yksilöllisten koulutustarpeiden tunnistamiseksi.
                                                                                 
                                                                              
                                                                                    (B)
                                                                                 
                                                                                 
                                                                                    Koulutusvaihe koostuu seuraavista osista:
                                                                                    
                                                                                                (a)
                                                                                             
                                                                                             
                                                                                                lentoliikkeiden koulutusvaihe, johon kuuluu ammattitaitoon johtava koulutus tiettyjen määriteltyjen lentoliikkeiden suhteen;
                                                                                             
                                                                                          
                                                                                                (b)
                                                                                             
                                                                                             
                                                                                                skenaariokoulutusvaihe, johon kuuluu yksi tai useampi reittitoiminnan mukainen lentoskenaario osaamisten kehittämiseksi ja yksilöllisistä koulutustarpeista huolehtimiseksi.
                                                                                             
                                                                                          
                                                                              Koulutusvaihe on toteutettava oikea-aikaisesti arviointivaiheen jälkeen.
                                                                     
                                                                  
                                                      
                                                            (3)
                                                         
                                                         
                                                            Lentotoiminnan harjoittajan on varmistettava, että jokainen EBT-ohjelmaan rekisteröity ohjaaja suorittaa
                                                            
                                                                        (i)
                                                                     
                                                                     
                                                                        tyyppikelpuutuksen voimassaoloaikana ainakin kaksi EBT-moduulia, joiden väliajan on oltava vähintään 3 kuukautta. EBT-moduuli on suoritettu, kun
                                                                        
                                                                                    (A)
                                                                                 
                                                                                 
                                                                                    EBT-ohjelman sisältö on suoritettu kyseisen EBT-moduulin osalta (lentäjä on käynyt läpi arviointi- ja koulutusaiheet); ja
                                                                                 
                                                                              
                                                                                    (B)
                                                                                 
                                                                                 
                                                                                    hyväksyttävä suoritustaso on osoitettu kaikissa tarkastelun kohteena olleissa osaamisissa;
                                                                                 
                                                                              
                                                                  
                                                                        (ii)
                                                                     
                                                                     
                                                                        osaamisen arviointi (arvioinnit) reittilentotoiminnassa; ja
                                                                     
                                                                  
                                                                        (iii)
                                                                     
                                                                     
                                                                        tietopuolinen koulutus.
                                                                     
                                                                  
                                                      
                                                            (4)
                                                         
                                                         
                                                            Lentotoiminnan harjoittajan on laadittava EBT-kouluttajien standardointiohjelma ja yhdenmukaisuuden varmistusohjelma sen varmistamiseksi, että EBT-koulutusta antavilla kouluttajilla on asianmukainen kelpoisuus tehtäviensä suorittamiseen.
                                                            
                                                                        (i)
                                                                     
                                                                     
                                                                        Kaikkien kouluttajien on kuuluttava tämän ohjelman piiriin;
                                                                     
                                                                  
                                                                        (ii)
                                                                     
                                                                     
                                                                        Lentotoiminnan harjoittajan on käytettävä asianmukaisia menetelmiä ja mittareita yhdenmukaisuuden arvioimiseksi;
                                                                     
                                                                  
                                                                        (iii)
                                                                     
                                                                     
                                                                        Lentotoiminnan harjoittajan on osoitettava, että kouluttajien toiminta on riittävän yhdenmukaista.
                                                                     
                                                                  
                                                      
                                                            (5)
                                                         
                                                         
                                                            EBT-ohjelmaan voi sisältyä varamenetelmiä sellaisia ennakoimattomia tilanteita varten, jotka voivat vaikuttaa EBT-moduulien tarjoamiseen. Lentotoiminnan harjoittajan on osoitettava näiden menetelmien tarve. Menetelmillä on varmistettava, ettei ohjaaja jatka reittilentotoimintaa, jos todettu suoriutuminen on jäänyt alle hyväksyttävän vähimmäistason. Menetelmiin voivat kuulua
                                                            
                                                                        (i)
                                                                     
                                                                     
                                                                        EBT-moduulien erilaiset väliajat; ja
                                                                     
                                                                  
                                                                        (ii)
                                                                     
                                                                     
                                                                        EBT-moduulin vaiheiden erilainen järjestys.
                                                                     
                                                                  
                                                      
                                          
                                                b)
                                             
                                             
                                                OSAAMISKEHYS
                                                Lentotoiminnan harjoittajan on käytettävä osaamiskehystä kaikilla EBT-ohjelman arviointiin ja koulutukseen liittyvillä osa-alueilla. Osaamiskehyksen on
                                                
                                                            (1)
                                                         
                                                         
                                                            oltava kattava, tarkka ja käyttökelpoinen;
                                                         
                                                      
                                                            (2)
                                                         
                                                         
                                                            katettava turvallisen, tehokkaan ja tarkoituksenmukaisen lentotoiminnan edellyttämä havainnoitavissa oleva käyttäytyminen;
                                                         
                                                      
                                                            (3)
                                                         
                                                         
                                                            sisällettävä määritelty joukko osaamisia sekä niiden kuvaukset ja niihin liittyvä havainnoitavissa oleva käyttäytyminen.
                                                         
                                                      
                                          
                                                c)
                                             
                                             
                                                KOULUTUSJÄRJESTELMÄN SUORITUSKYKY
                                                
                                                            1)
                                                         
                                                         
                                                            EBT-järjestelmän suorituskyky on mitattava ja arvioitava palauteprosessin avulla, jotta
                                                            
                                                                        (i)
                                                                     
                                                                     
                                                                        lentotoiminnan harjoittajan EBT-ohjelma voidaan validoida ja sitä voidaan tarkentaa;
                                                                     
                                                                  
                                                                        (ii)
                                                                     
                                                                     
                                                                        varmistutaan siitä, että lentotoiminnan harjoittajan EBT-ohjelma kehittää lentäjien osaamisia.
                                                                     
                                                                  
                                                      
                                                            (2)
                                                         
                                                         
                                                            Palauteprosessin on kuuluttava lentotoiminnan harjoittajan hallintojärjestelmään.
                                                         
                                                      
                                                            (3)
                                                         
                                                         
                                                            Lentotoiminnan harjoittajan on laadittava menetelmät EBT-tietojen suojaamiseksi.
                                                         
                                                      
                                          
                                                d)
                                             
                                             
                                                ARVIOINTIJÄRJESTELMÄ
                                                
                                                            (1)
                                                         
                                                         
                                                            Lentotoiminnan harjoittajan on käytettävä arviointijärjestelmää lentäjien osaamisen arvioinnissa. Arviointijärjestelmän on varmistettava
                                                            
                                                                        (i)
                                                                     
                                                                     
                                                                        riittävä yksityiskohtaisuus, joka mahdollistaa yksilöllisen suoriutumisen tarkat ja hyödylliset mittaukset;
                                                                     
                                                                  
                                                                        (ii)
                                                                     
                                                                     
                                                                        suoriutumisen arviointiperusteet ja kutakin osaamista varten asteikko, jossa määritetään hyväksyttävä vähimmäistaso reittilentojen harjoittamiseen. Lentotoiminnan harjoittajan on laadittava menetelmät, joilla voidaan puuttua ohjaajan heikkoon suoriutumiseen;
                                                                     
                                                                  
                                                                        (iii)
                                                                     
                                                                     
                                                                        tietojen eheys;
                                                                     
                                                                  
                                                                        (iv)
                                                                     
                                                                     
                                                                        tietoturvallisuus.
                                                                     
                                                                  
                                                      
                                                            (2)
                                                         
                                                         
                                                            Lentotoiminnan harjoittajan on säännöllisin väliajoin tarkistettava arviointijärjestelmän tarkkuus suhteessa kriteeriperusteiseen arviointijärjestelmään.
                                                         
                                                      
                                          
                                                e)
                                             
                                             
                                                SOVELTUVAT KOULUTUSLAITTEET JA TUNTIMÄÄRÄ LENTOTOIMINNAN HARJOITTAJAN EBT-OHJELMAN SUORITTAMISEEN
                                                
                                                            1)
                                                         
                                                         
                                                            Jokainen EBT-moduuli on suoritettava FSTD-laitteella, jonka hyväksyntätaso on riittävä sen varmistamiseen, että arviointi- ja koulutusaiheet tulevat asianmukaisesti käsitellyiksi.
                                                         
                                                      
                                                            2)
                                                         
                                                         
                                                            Lentotoiminnan harjoittajan on järjestettävä ohjaajalle riittävä määrä tunteja soveltuvalla koulutuslaitteella, jotta ohjaaja voi suorittaa lentotoiminnan harjoittajan EBT-ohjelman. EBT-ohjelman tuntimäärän määritysperusteet ovat seuraavat:
                                                            
                                                                        (i)
                                                                     
                                                                     
                                                                        tuntimäärän on vastattava EBT-ohjelman laajuutta ja vaativuutta;
                                                                     
                                                                  
                                                                        (ii)
                                                                     
                                                                     
                                                                        tuntimäärän on oltava riittävä EBT-ohjelman suorittamiseen;
                                                                     
                                                                  
                                                                        (iii)
                                                                     
                                                                     
                                                                        tuntimäärän on varmistettava EBT-ohjelman tehokkuus ottaen huomioon ICAOn, viraston ja toimivaltaisen viranomaisen suositukset;
                                                                     
                                                                  
                                                                        (iv)
                                                                     
                                                                     
                                                                        tuntimäärässä on otettava huomioon käytettävien koulutuslaitteiden teknologia.
                                                                     
                                                                  
                                                      
                                          
                                                f)
                                             
                                             
                                                TOIMINTAHÄIRIÖIDEN VASTAAVUUS
                                                
                                                            (1)
                                                         
                                                         
                                                            Jokaisen ohjaajan on saatava arviointi ja koulutus ilma-aluksen järjestelmien toimintahäiriöiden hallinnasta.
                                                         
                                                      
                                                            (2)
                                                         
                                                         
                                                            Ilma-aluksen järjestelmien toimintahäiriöt, jotka edellyttävät miehistöltä merkittävää ammattitaitoa, on järjestettävä seuraavien ominaisuuksien perusteella:
                                                            
                                                                        (i)
                                                                     
                                                                     
                                                                        välittömyys;
                                                                     
                                                                  
                                                                        (ii)
                                                                     
                                                                     
                                                                        vaativuus:
                                                                     
                                                                  
                                                                        (iii)
                                                                     
                                                                     
                                                                        ilma-aluksen ohjattavuuden heikentyminen;
                                                                     
                                                                  
                                                                        (iv)
                                                                     
                                                                     
                                                                        mittariston menetys;
                                                                     
                                                                  
                                                                        (v)
                                                                     
                                                                     
                                                                        seurausten hallinta.
                                                                     
                                                                  
                                                      
                                                            (3)
                                                         
                                                         
                                                            Jokaisen ohjaajan kohdalle on tultava vähintään yksi kunkin ominaisuuden mukainen toimintahäiriö arviointi- ja koulutusaiheiden taulukossa määritetyllä tiheydellä.
                                                         
                                                      
                                                            (4)
                                                         
                                                         
                                                            Yhden vikatilanteen hallinnassa osoitetun ammattitaidon katsotaan vastaavan muiden ominaisuuksiltaan samankaltaisten toimintahäiriöiden hallinnassa osoitettua ammattitaitoa.
                                                         
                                                      
                                          
                                                g)
                                             
                                             
                                                LENTOTOIMINNAN KANNALTA MERKITYKSELLISTEN LÄHESTYMISTEN VASTAAVUUS
                                                
                                                            (1)
                                                         
                                                         
                                                            Lentotoiminnan harjoittajan on varmistettava, että jokainen ohjaaja saa säännöllisesti koulutusta lentotoiminnan kannalta merkityksellisten lähestymistyyppien ja -menetelmien käytöstä.
                                                         
                                                      
                                                            (2)
                                                         
                                                         
                                                            Koulutukseen on sisällyttävä lähestymisiä, jotka edellyttävät miehistöltä tavallista suurempaa ammattitaitoa.
                                                         
                                                      
                                                            (3)
                                                         
                                                         
                                                            Koulutukseen on sisällyttävä lähestymisiä, joihin vaaditaan tämän asetuksen liitteen V (osa SPA) mukainen erityishyväksyntä.
                                                         
                                                      
                                          
                                                h)
                                             
                                             
                                                OSAAMISEN ARVIOINTI REITTILENTOTOIMINNASSA
                                                
                                                            1)
                                                         
                                                         
                                                            Kullekin ohjaajalle on määräajoin tehtävä osaamisen arviointi ilma-aluksella reittilentotoiminnassa sen osoittamiseksi, että hän hallitsee toimintakäsikirjassa kuvatun tavanomaisen reittilentotoiminnan suorittamisen turvallisesti, tehokkaasti ja tarkoituksenmukaisesti.
                                                         
                                                      
                                                            2)
                                                         
                                                         
                                                            Reittilentotoiminnassa suoritettu osaamisen arviointi on voimassa 12 kuukautta.
                                                         
                                                      
                                                            3)
                                                         
                                                         
                                                            EBT-koulutusta varten hyväksytty lentotoiminnan harjoittaja voi, jos toimivaltainen viranomainen sen hyväksyy, jatkaa reittilentotoiminnassa suoritetun osaamisen arvioinnin voimassaoloaikaa
                                                            
                                                                        i)
                                                                     
                                                                     
                                                                        joko 2 vuotta edellyttäen, että tehdään riskinarviointi;
                                                                     
                                                                  
                                                                        ii)
                                                                     
                                                                     
                                                                        tai 3 vuotta edellyttäen, että reittilentotoiminnan seurantaa varten on olemassa palauteprosessi, jossa tunnistetaan lentotoimintaan kohdistuvat uhat, minimoidaan tällaisiin uhkiin liittyvät riskit ja toteutetaan toimenpiteitä inhimillisten virheiden hallitsemiseksi lentotoiminnassa.
                                                                     
                                                                  
                                                      
                                                            4)
                                                         
                                                         
                                                            Suorittaakseen hyväksytysti osaamisen arvioinnin reittilentotoiminnassa, ohjaajan on osoitettava, että hänen suoriutumisensa on hyväksyttävällä tasolla kaikissa tarkastelun kohteena olleissa osaamisissa.
                                                         
                                                      
                                          
                                                i)
                                             
                                             
                                                TIETOPUOLINEN KOULUTUS
                                                
                                                            1)
                                                         
                                                         
                                                            Jokaisen ohjaajan on 12 kalenterikuukauden välein suoritettava
                                                            
                                                                        (i)
                                                                     
                                                                     
                                                                        tekninen tietopuolinen koulutus;
                                                                     
                                                                  
                                                                        (ii)
                                                                     
                                                                     
                                                                        kaikkien ilma-aluksessa olevien hätä- ja turvallisuusvarusteiden sijainnin ja käytön arviointi ja koulutus.
                                                                     
                                                                  
                                                      
                                                            2)
                                                         
                                                         
                                                            Lentotoiminnan harjoittaja voi, jos toimivaltainen viranomainen sen hyväksyy ja riskinarvioinnin perusteella, pidentää ilma-aluksessa olevien hätä- ja turvallisuusvarusteiden sijaintia ja käyttöä koskevan arvioinnin ja koulutuksen suoritusvälin 24 kuukauteen.”
                                                         
                                                      
                                          
                              
                                    (d)
                                 
                                 
                                    Lisätään ORO.FC.232 kohta seuraavasti:
                                    ”ORO.FC.232 EBT-ohjelman arviointi- ja koulutusaiheet
                                    
                                                (a)
                                             
                                             
                                                Lentotoiminnan harjoittajan on varmistettava, että jokainen ohjaaja käy läpi arviointi- ja koulutusaiheet.
                                             
                                          
                                                (b)
                                             
                                             
                                                Arviointi- ja koulutusaiheiden on
                                                
                                                            (1)
                                                         
                                                         
                                                            perustuttava niihin turvallisuus- ja lentotoimintatietoihin, joita käytetään määrittämään ne osa-alueet, joilla ohjaajien koulutusta olisi parannettava ja priorisoitava ja jotka ohjaavat soveltuvien EBT-ohjelmien kehittämistä;
                                                         
                                                      
                                                            (2)
                                                         
                                                         
                                                            jakauduttava 3 vuoden jaksolle määrätyllä tiheydellä;
                                                         
                                                      
                                                            (3)
                                                         
                                                         
                                                            oltava merkityksellisiä sen ilma-alustyypin tai -version kannalta, jossa ohjaaja toimii.”
                                                         
                                                      
                                          
                              
                                    (e)
                                 
                                 
                                    Korvataan ORO.FC.235 kohdan a alakohta seuraavasti:
                                    ”ORO.FC.235 Ohjaajan kelpuuttaminen toimimaan kummalla tahansa ohjaajan istuimella
                                    
                                                a)
                                             
                                             
                                                Jos ilma-aluksen päällikön tehtäviin kuuluu toimia kummalla tahansa ohjaajan istuimella ja suorittaa perämiehen tehtäviä, tai jos ilma-aluksen päällikön vaaditaan suorittavan koulutus- tai tarkastustehtäviä, hänen on suoritettava lisäkoulutus ja tarkastuslento siten kuin toimintakäsikirjassa määrätään. Tarkastuslento voidaan suorittaa yhdessä ORO.FC.230 kohdan b alakohdassa määrätyn lentotoiminnan harjoittajan tarkastuslennon kanssa tai ORO.FC.231 kohdassa määrätyn EBT-ohjelman yhteydessä.”
                                             
                                          
                              
                  
                        (4)
                     
                     
                        Muutetaan liite IV (osa CAT) seuraavasti:
                        
                                     
                                 
                                 
                                    Korvataan CAT.IDE.A.185 kohdan c alakohdan 1 alakohta seuraavasti:
                                    
                                                (1)
                                             
                                             
                                                ”viimeksi kuluneiden 25 tunnin ajalta niiden lentokoneiden osalta, joiden suurin sallittu lentoonlähtömassa on yli 27 000 kilogrammaa ja joille on ensimmäisen kerran myönnetty ilma-aluskohtainen lentokelpoisuustodistus 1 päivänä tammikuuta 2022 tai sen jälkeen; tai”.
                                             
                                          
                              
                  
                        (5)
                     
                     
                        Muutetaan liite VI (osa NCC) seuraavasti:
                        
                                     
                                 
                                 
                                    Korvataan NCC.IDE.A.160 kohdan b alakohdan 1 alakohta seuraavasti:
                                    
                                                (1)
                                             
                                             
                                                ”viimeksi kuluneiden 25 tunnin ajalta niiden lentokoneiden osalta, joiden suurin sallittu lentoonlähtömassa on yli 27 000 kilogrammaa ja joille on ensimmäisen kerran myönnetty ilma-aluskohtainen lentokelpoisuustodistus 1 päivänä tammikuuta 2022 tai sen jälkeen; tai”.
                                             
                                          
                              
                  
                        (6)
                     
                     
                        Muutetaan liite VIII (osa SPO) seuraavasti:
                        
                                     
                                 
                                 
                                    Korvataan SPO.IDE.A.140 kohdan b alakohdan 1 alakohta seuraavasti:
                                    
                                                ”1)
                                             
                                             
                                                viimeksi kuluneiden 25 tunnin ajalta niiden lentokoneiden osalta, joiden suurin sallittu lentoonlähtömassa on yli 27 000 kilogrammaa ja joille on ensimmäisen kerran myönnetty ilma-aluskohtainen lentokelpoisuustodistus 1 päivänä tammikuuta 2022 tai sen jälkeen; tai”.